Document ID: 31999R2430

31999R2430
L 296/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2430/1999 AL COMISIEI
din 16 noiembrie 1999
de stabilire a unei asocieri între autorizarea în hrana animalelor a anumitor aditivi aparținând grupei coccidiostaticelor și a altor substanțe medicamentoase și persoanele responsabile cu punerea lor în circulație
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată de Regulamentul (CE) nr. 1636/1999 (2) al Comisiei, în special articolul 9 H alineatul (3) litera (b) și articolul 9 I alineatul (3) litera (b),
întrucât:
(1)
Având în vedere riscurile asupra sănătății umane și animale determinate de circulația în cadrul Comunității a unor copii de aditivi zootehnici de proastă calitate, Directiva 70/524/CEE, modificată de Directiva 96/51/CE (3) a Consiliului, prevede stabilirea unei asocieri între autorizarea anumitor categorii de aditivi și persoanele responsabile cu punerea acestora în circulație.
(2)
Articolul 9 H din Directiva 70/524/CEE prevede în special înlocuirea autorizațiilor provizorii pentru aditivii menționați în anexa I după 31 decembrie 1987 ce aparțin grupei coccidiostaticelor și a altor substanțe medicamentoase și transferați în anexa B capitolul II, cu autorizații asociate persoanelor responsabile de punerea în circulație, pentru o durată de zece ani.
(3)
Articolul 9 I din Directiva 70/524/CEE prevede în special înlocuirea autorizațiilor provizorii pentru aditivii menționați în anexa II înainte de 1 aprilie 1998, ce aparțin grupei coccidiostaticelor și a altor substanțe medicamentoase, și transferați în anexa B capitolul III, cu autorizații provizorii asociate persoanei responsabile cu punerea în circulație.
(4)
Aditivii menționați în anexele la prezentul regulament au făcut obiectul unei noi cereri de autorizare, introdusă de responsabilul dosarului pe baza vechii autorizații sau de titularii de drept. Cererile privind aditivii menționați sunt însoțite de monografia și de fișa de semnalmente necesare.
(5)
Stabilirea unei asocieri între autorizație și persoana responsabilă cu punerea în circulație a aditivului are la bază o procedură administrativă și nu implică o nouă evaluare a aditivilor. Deși acordate pentru o perioadă determinată, autorizațiile pot fi retrase în orice moment, în conformitate cu articolul 9 M și articolul 11 din Directiva 70/524/CEE. În special, autorizațiile pentru aditivi se pot retrage în urma reevaluării efectuate în conformitate cu articolul 9 G din Directiva 70/524/CEE.
(6)
Măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Autorizațiile provizorii pentru aditivii menționați în anexa I la prezentul regulament se înlocuiesc cu autorizații acordate persoanei responsabile de punerea în circulație, menționată în coloana a doua din anexa respectivă.
Articolul 2
Autorizațiile provizorii pentru aditivii menționați în anexa II la prezentul regulament se înlocuiesc cu autorizații provizorii acordate persoanei responsabile de punerea în circulație, menționată în coloana a doua din anexa respectivă.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 noiembrie 1999.

Labels: 0
3
17
6